Tweede man in sweeftuigongeluk sterfStuart Lithgow (Foto: Facebook) Die man wat vandeesweek in ’n kritieke toestand na ’n hospitaal gehaas is nadat ŉ sweeftuig naby die Plettenbergbaai-lughawe in die Wes-Kaap neergestort het, is sedertdien oorlede. Sers. Chris Spies, woordvoerder van die polisie, het Woensdagoggend aan Maroela Media gesê die man het Maandag in ’n hospitaal in Knysna aan sy beserings beswyk. Hoewel Spies nie in die stadium die man se identiteit wou bekend maak nie, is hy op sosiale media geïdentifiseer as die vlieënier Stuart Lithgow. Lithgow was voorheen ’n vlieënier vir die Suid-Afrikaanse Lugdiens (SAL) en was ten tyde van die voorval afgetree. Medelye stroom sedertdien in. Foto: Bitou-munisipaliteit “’n Hartseer dag in die lugvaart. Rus in vrede,” het ’n Facebook‑gebruiker geskryf. ’n Ander beskryf Lithgow as ’n legendariese vlieënier. “Rus in vrede kaptein! Wat ’n eer om saam met hom te kon vlieg! Een van die grootes [sic]!” lui nog ’n huldeblyk. Maroela Media het vroeër berig nog ’n man is Maandag op die toneel dood verklaar. Die omstandighede rakende die voorval is steeds onbekend. ’n Saak van strafbare manslag word ondersoek, het Spies gesê.